Matt 22 - Heilige Bybel [Afrikaanse Bybel 1933/1953]
&nbspEn Jesus het weer deur gelykenisse met hulle begin spreek en gesê:
&nbspDie koninkryk van die hemele is soos 'n koning wat 'n bruilof vir sy seun berei het
&nbspen sy diensknegte uitgestuur het om die genooides na die bruilof te roep, en hulle wou nie kom nie.
&nbspWeer het hy ander diensknegte uitgestuur met die boodskap: Sê vir die genooides: Kyk, my maaltyd het ek berei, my beeste en vetgemaakte vee is geslag en alles is gereed. Kom na die bruilof.
&nbspMaar hulle het hul daaraan nie gesteur nie en weggegaan, een na sy eie stuk land en 'n ander na sy handelsaak.
&nbspEn die origes het sy diensknegte gegryp en mishandel en doodgemaak.
&nbspToe die koning dit hoor, het hy kwaad geword en sy manskappe gestuur en daardie moordenaars omgebring en hulle stad aan die brand gesteek.
&nbspDaarop sê hy vir sy diensknegte: Die bruilof is wel gereed, maar die genooides was dit nie werd nie.
&nbspGaan dan op die kruispaaie en nooi almal wat julle mag vind, na die bruilof.
&nbspEn daardie diensknegte het uitgegaan op die paaie en almal versamel wat hulle gevind het, slegtes sowel as goeies, en die bruilofsaal het vol gaste geword.
&nbspEn toe die koning ingaan om na die gaste te kyk, sien hy daar iemand wat nie 'n bruilofskleed aan het nie.
&nbspEn hy sê vir hom: Vriend, hoe het jy hier ingekom sonder 'n bruilofskleed aan? En hy kon geen woord sê nie.
&nbspToe sê die koning vir sy dienaars: Bind sy hande en voete, neem hom weg en werp hom in die buitenste duisternis. Daar sal geween wees en gekners van die tande.
&nbspWant baie is geroep, maar min uitverkies.
&nbspToe gaan die Fariseërs saam raad hou hoe om Hom in sy woord te verstrik.
&nbspEn hulle stuur hul dissipels saam met die Herodiane na Hom en sê: Meester, ons weet dat U waaragtig is en die weg van God in waarheid leer en U aan niemand steur nie, want U sien nie die persoon van mense aan nie --
&nbspsê dan vir ons, wat dink U: Is dit geoorloof om aan die keiser belasting te betaal of nie?
&nbspMaar Jesus het hulle boosheid bemerk en gesê:
&nbspGeveinsdes, waarom versoek julle My? Wys My die belastingmunt. En hulle het vir Hom 'n penning gebring.
&nbspEn Hy sê vir hulle: Wie se beeld en opskrif is dit?
&nbspHulle antwoord Hom: Die keiser s'n. Daarop sê Hy vir hulle: Betaal dan aan die keiser wat die keiser toekom, en aan God wat God toekom.
&nbspEn toe hulle dit hoor, was hulle verwonderd en het Hom verlaat en weggegaan.
&nbspDieselfde dag kom daar na Hom Sadduseërs, hulle wat sê dat daar geen opstanding is nie, en vra Hom
&nbspen sê: Meester, Moses het gesê: As iemand sonder kinders sterwe, moet sy broer sy vrou trou en kinders vir sy broer verwek.
&nbspNou was daar by ons sewe broers, en die eerste het getrou en gesterwe; en omdat hy geen kinders gehad het nie, het hy sy vrou vir sy broer agtergelaat.
&nbspSo ook die tweede en die derde tot die sewende toe.
&nbspEn laaste van almal het die vrou ook gesterwe.
&nbspIn die opstanding dan, van watter een van die sewe sal sy die vrou wees -- want hulle almal het haar gehad?
&nbspToe antwoord Jesus en sê vir hulle: Julle dwaal, omdat julle die Skrifte nie ken nie en ook nie die krag van God nie.
&nbspWant in die opstanding trou hulle nie en word ook nie in die huwelik uitgegee nie, maar is soos engele van God in die hemel.
&nbspEn wat die opstanding van die dode betref -- het julle nie die woord gelees wat tot julle deur God gespreek is nie:
&nbspEk is die God van Abraham en die God van Isak en die God van Jakob? God is nie 'n God van dooies nie, maar van lewendes.
&nbspEn toe die skare dit hoor, was hulle verslae oor sy leer.
&nbspEn toe die Fariseërs hoor dat Hy die Sadduseërs die mond gestop het, het hulle almal saam vergader.
&nbspEn een van hulle, 'n wetgeleerde, het 'n vraag gestel om Hom te versoek en gesê:
&nbspMeester, wat is die groot gebod in die wet?
&nbspEn Jesus antwoord hom: Jy moet die Here jou God liefhê met jou hele hart en met jou hele siel en met jou hele verstand.
&nbspDit is die eerste en groot gebod.
&nbspEn die tweede wat hiermee gelykstaan: Jy moet jou naaste liefhê soos jouself.
&nbspAan hierdie twee gebooie hang die hele wet en die profete.
&nbspEn toe die Fariseërs saamgekom het, vra Jesus hulle
&nbspen sê: Wat dink julle van die Christus? Wie se seun is Hy? Hulle antwoord Hom: Dawid s'n.
&nbspHy sê vir hulle: Hoe is dit dan dat Dawid Hom in die Gees Here noem as hy sê:
&nbspDie Here het tot my Here gespreek: Sit aan my regterhand totdat Ek u vyande gemaak het 'n voetbank van u voete?
&nbspAs Dawid Hom dan Here noem, hoe is Hy sy seun?
&nbspEn niemand kon Hom 'n woord antwoord nie; ook het geeneen van daardie dag af dit meer gewaag om Hom vrae te stel nie.